কবর থেকে উধাও হয়ে যাচ্ছে খুলি, কঙ্কাল! বিহারে হচ্ছেটা কী?

ওয়েব ডেস্ক: ফের চর্চায় বিহার (Bihar)। এবার ভাগলপুর জেলার আশরফনগরে ঘটছে একের পর এক রহস্যময় ঘটনা। এলাকাবাসীর অভিযোগ, কবর (Grave) থেকে চুরি হয়ে যাচ্ছে কঙ্কালের খুলি (Skull)। মাটি খুঁড়ে কারা বা কেন এই কাজ করছে, তা এখনও অজানা। এমন অদ্ভুত ঘটনার জন্য এলাকায় আতঙ্ক ছড়িয়ে পড়েছে। ঘটনার তদন্ত শুরু করেছে পুলিশ (Police)। কিন্তু রহস্যের জট এখনও খুলতে পারেনি।

ঘটনার সূত্রপাত হয় গত রবিবার। ওইদিন আশরফনগরের একটি কবর থেকে এক বৃদ্ধার মৃতদেহ খুলি চুরি যাওয়ার অভিযোগ ওঠে। পাঁচ মাস আগে তাঁর মৃতদেহ কবরস্থ করা হয়েছিল। কবরটি খুঁড়ে খুলিটি চুরি করা হয়েছে বলে দাবি করেছেন এলাকাবাসীরা। শুধু তাই নয়, অভিযোগ কঙ্কালটিও (Skeleton) গায়েব হয়ে গিয়েছে। দেহটি মোড়ানো কাপড় ছাড়া কিছুই অবশিষ্ট নেই।

আরও পড়ুন: অজানা বিষক্রিয়ায় ১৭ জনের মৃত্যু কাশ্মীরে, ঘোষণা কনটেইনমেন্ট জোনের, ষড়যন্ত্র?

যদিও এলাকাবাসীর মতে, এটি কোনও বিচ্ছিন্ন ঘটনা নয়। তাঁরা জানিয়েছেন, গত পাঁচ বছরে এমন ঘটনা ঘটেছে অন্তত পাঁচ বার। প্রতি ক্ষেত্রেই মাস ছয়েকের পুরনো কবরগুলিই টার্গেট করা হয়েছে। কিন্তু কেন এই কবরগুলিকেই বেছে নেওয়া হচ্ছে, সে সম্পর্কে স্পষ্ট ধারণা নেই কারও। গ্রামবাসীদের একাংশের সন্দেহ, কোনও অসৎ উদ্দেশ্যে এই খুলিগুলি চুরি করা হচ্ছে। তাঁদের দাবি, এটি হয়তো কালো জাদু বা তান্ত্রিক ক্রিয়ার জন্য করা হচ্ছে। তবে পুলিশ এই সন্দেহকে এখনও নিশ্চিত করতে পারেনি।

ঘটনার গুরুত্ব বুঝে তদন্ত শুরু করেছে কহলগাঁওয়ের মহকুমা পুলিশ। মহকুমা পুলিশ আধিকারিক শিবানন্দ সিং জানান, “ঘটনাগুলি অত্যন্ত গুরুত্ব দিয়ে দেখা হচ্ছে। আমরা সম্ভাব্য সব দিক খতিয়ে দেখছি। রহস্য উদঘাটনের জন্য প্রত্যেকটি প্রমাণ ও তথ্য গুরুত্বের সঙ্গে পরীক্ষা করা হচ্ছে।”